b'\n_START_ARTICLE_\nPotres v Zgornjem Poso\xc4\x8dju 1998\n_START_PARAGRAPH_\nPotres v Zgornjem Poso\xc4\x8dju leta 1998 je bil eden najmo\xc4\x8dnej\xc5\xa1ih potresov 20. stoletja z \xc5\xbeari\xc5\xa1\xc4\x8dem na ozemlju Slovenije. Nastal 12. aprila 1998 v zgornjem Poso\xc4\x8dju. _NEWLINE_Njegova magnituda je bila 5,6, najve\xc4\x8dji u\xc4\x8dinki pa so dosegli med VII. in VIII. stopnjo po EMS. \xc5\xbdari\xc5\xa1\xc4\x8de potresa je nastalo med dolino Lepene in Krnskim gorovjem, v globini okoli 8\xc2\xa0km. Potres je poleg velike gmotne \xc5\xa1kode na objektih na Bov\xc5\xa1kem, Kobari\xc5\xa1kem in Tolminskem , povzro\xc4\x8dil tudi precej\xc5\xa1nje spremembe v naravi, saj so nastali \xc5\xa1tevilni skalnati podori, ki so ponekod popolnoma uni\xc4\x8dili planinske poti. Padajo\xc4\x8de skale in kamenje pa je ponekod po\xc5\xa1kodovalo ali celo uni\xc4\x8dilo nekatere spomenike iz I. svetovne vojne._NEWLINE_Potres 12. aprila so \xc4\x8dutili prebivalci celotne Slovenije in prebivalci nekaterih predelov devetih sosednjih dr\xc5\xbeav: Hrva\xc5\xa1ke, Bosne in Hercegovine, Mad\xc5\xbearske, Avstrije, \xc5\xa0vice, Italije, Slova\xc5\xa1ke, \xc4\x8ce\xc5\xa1ke in Nem\xc4\x8dije. _NEWLINE_Potres je nastal ob 10. uri in 55 minut po svetovnem \xc4\x8dasu, ravno v \xc4\x8dasu velikono\xc4\x8dnega kosila, zato je bila panika med prebivalstvom \xc5\xa1e ve\xc4\x8dja, saj je bila ve\xc4\x8dina ljudi doma. V prvih 20 urah po glavnemu potresu je bilo ve\xc4\x8d kot 400 popotresnih sunkov, v naslednjih mesecih pa ve\xc4\x8d kot 9000. Najmo\xc4\x8dnej\xc5\xa1i popotresni sunek je nastal 6. maja ob 4. uri in 52 minut po na\xc5\xa1em \xc4\x8dasu in je imel magnitudo 4,2._NEWLINE_Ob potresu je bilo po\xc5\xa1kodovanih ve\xc4\x8d kot 4000 objektov, na sre\xc4\x8do pa ni zahteval smrtnih \xc5\xbertev.'